စိုးဝင်း (ဒုတိယဗိုလ်ချုပ်မှူးကြီး)

ဒုတိယဗိုလ်ချုပ်မှူးကြီး သီရိပျံချီ၊ မဟာသရေစည်သူ'*** **စိုးဝင်း*' (၁ မတ် ၁၉၆၀ မွေးဖွား) သည် မြန်မာ့တပ်မတော် ထိပ်တန်းအရာရှိတစ်ဦး ဖြစ်ခဲ့ပြီး  လက်ရှိတွင် နိုင်ငံတော်လုံခြုံရေးနှင့်အေးချမ်းသာယာရေးကော်မရှင်၏ ဒုတိယဥက္ကဋ္ဌ ဖြစ်သည်။ သူသည် ဒုတိယတပ်မတော်ကာကွယ်ရေးဦးစီးချုပ် ရာထူးကို ၂၀၁၁ ခုနှစ်မှ ၂၀၂၆ ခုနှစ်အထိ ထမ်းဆောင်ခဲ့သည်။  

စစ်တက္ကသိုလ်၊ ဗိုလ်လောင်သင်တန်း အမှတ်စဉ် (၂၂) ကျောင်းဆင်းအရာရှိတစ်ဦးဖြစ်ပြီး ကိုယ်ပိုင်အမှတ်သည် ကြည်း/၁၆၄၈၉ ဖြစ်သည်။ 

ဗထူးတပ်မြို့ရှိ တပ်မတော်(ကြည်း)၊ တိုက်ခိုက်ရေးကျောင်း (ဗထူး)၏ ကျောင်းအုပ်ကြီး၊ မြောက်ပိုင်းတိုင်းစစ်ဌာနချုပ် တိုင်းမှူး၊ အမှတ် (၆) စစ်ဆင်ရေး အထူးအဖွဲ့မှူး စသည့် တာဝန်များကိုထမ်းဆောင်ခဲ့ပြီး ၂၀၁၁ ခုနှစ် မတ်လ ၃၀ ရက်နေ့မှစတင်ကာ "ဒုတိယ တပ်မတော်ကာကွယ်ရေးဦးစီးချုပ်/ ကာကွယ်ရေးဦးစီးချုပ်(ကြည်း)" အဖြစ် စတင်တာဝန်ထမ်းဆောင်ခဲ့သည်။

၂၀၂၁ စစ်အာဏာသိမ်းမှုတွင် ဒုတိယ​ခေါင်း​ဆောင်ဖြစ်ကာ ၂၀၂၁ ခုနှစ် ဖေဖော်ဝါရီလ ၂ ရက်နေ့တွင် ဖွဲ့စည်းခဲ့သော နိုင်ငံတော်စီမံအုပ်ချုပ်ရေးကောင်စီတွင် ဒုတိယဥက္ကဋ္ဌအဖြစ် တာဝန်ပေးအပ်ခြင်း ခံရသည်။

၂၀၂၅ ခုနှစ် ဇူလိုင် ၃၁ ရက်တွင် နိုင်ငံတော်စီမံအုပ်ချုပ်ရေးကောင်စီကို ဖျက်သိမ်းပြီးနောက် အမျိုးသားကာကွယ်ရေးနှင့် လုံခြုံရေးကောင်စီအား အုပ်ချုပ်ရေးယန္တရားအဖြစ် ပြင်ဆင်ဖွဲ့စည်းခဲ့သည်။ ၂၀၂၅ ခုနှစ် ဇူလိုင် ၃၁ ရက် တွင် နိုင်ငံတော်လုံခြုံရေးနှင့်အေးချမ်းသာယာရေးကော်မရှင်၏ ဒုတိယဥက္ကဋ္ဌ ဖြစ်လာခဲ့သည်။

## အစောပိုင်းဘဝနှင့် ပညာရေး 
ဦးချစ်စိန်နှင့် ဒေါ်ကြင်ထွေးတို့မှ ၁၉၆၀ ပြည့်နှစ် မတ်လ ၁ ရက်နေ့တွင် မန္တလေးမြို့၌ မွေးဖွားခဲ့သည်။ ၁၉၇၆ ခုနှစ်တွင် စစ်တက္ကသိုလ်သို့ တက်ရောက်ခဲ့ပြီး ၁၉၈၁ ခုနှစ်တွင် ဘွဲ့ရရှိခဲ့သည်။

## စစ်မှုထမ်းခြင်း
၁၉၈၁ ခုနှစ်တွင် စစ်တက္ကသိုလ်မှ အပတ်စဉ် (၂၂)ဖြင့် ဘွဲ့ရရှိခဲ့သည်။ ၂၀၀၈ ခုနှစ် ဇွန်လတွင် ကချင်ပြည်နယ်၊ မြောက်ပိုင်းတိုင်းစစ်ဌာနချုပ် တိုင်းမှူး ဖြစ်လာခဲ့သည်။ ၂၀၁၀ ပြည့်နှစ် ဩဂုတ်လတွင် အမှတ် (၆) စစ်ဆင်ရေး အထူးအဖွဲ့မှူးအဖြစ် ချင်းပြည်နယ်၊ ရခိုင်ပြည်နယ်နှင့် မကွေးတိုင်းများရှိ စစ်ဖက်ဆိုင်ရာ စစ်ဆင်ရေးများကို ကြီးကြပ်ခဲ့သည်။

ကချင်လွတ်လပ်ရေးတပ်မတော် (ကေအိုင်အေ) အား တပ်မတော်၏ လက်အောက်ခံ နယ်ခြားစောင့်တပ်ဖွဲ့အဖြစ် အသွင်ကူးပြောင်းရန် ဖိအားပေးခဲ့ဖူးသူလည်း ဖြစ်သည်။ ၂၀၀၉ ခုနှစ် ဇူလိုင်လမှ ၂၀၁၀ ဩဂုတ်လအတွင်း ကေအိုင်အေ ခေါင်းဆောင်များနှင့် အကြိမ်ကြိမ် တွေ့ဆုံဆွေးနွေးခဲ့သော်လည်း နယ်ခြားစောင့်တပ်ပြောင်းလဲရေးအတွက် မအောင်မြင်ခဲ့ပေ။

### ၂၀၂၄ ဖြစ်ရပ် 
၂၀၂၄ ခုနှစ် ဧပြီလအတွင်းက မွန်ပြည်နယ်၊ မော်လမြိုင်မြို့ရှိ အရှေ့တောင်တိုင်းစစ်ဌာနချုပ်ကို တော်လှန်ရေးအဖွဲ့များက ဒရုန်းဖြင့် တိုက်ခိုက်ခဲ့ရာ ထိုစဉ်က စခန်း၌ရှိနေသည်ဟု ယူဆရသော ဒုတိယဗိုလ်ချုပ်မှူးကြီး စိုးဝင်း ပြင်းထန်စွာ ဒဏ်ရာရရှိခဲ့သည်ဟူသော သတင်းများ ကျယ်ကျယ်ပြန့်ပြန့် ထွက်ပေါ်ခဲ့သည်။ အထူးသဖြင့် ဧပြီလ ၉ ရက်နေ့ ဒရုန်းတိုက်ခိုက်မှုအပြီးတွင် ၎င်းသည် လူမြင်ကွင်းမှ နှစ်ပတ်ကျော်ကြာ ပျောက်ဆုံးနေခဲ့သဖြင့် အမျိုးမျိုးသော ခန့်မှန်းချက်များ ပိုမိုအားကောင်းလာခဲ့သည်။ ၎င်း၏ နောက်ဆုံးခရီးစဉ်မှာ ဧပြီလ ၃ ရက်နေ့က ရှမ်းပြည်နယ်တောင်ပိုင်း၊ ဗထူးတပ်မြို့သို့ သွားရောက်ခဲ့ခြင်းဖြစ်ပြီး နေပြည်တော်တွင် ကျင်းပသည့် ရိုးရာသင်္ကြန်ပွဲတော်များသို့ တက်ရောက်ခြင်း မရှိခဲ့သည့်အတွက် ၎င်း၏ အခြေအနေအပေါ် စိုးရိမ်ပူပန်မှုနှင့် သံသယများ မြင့်တက်ခဲ့သည်။

တရားဝင် ငြင်းဆိုမှုများရှိသော်လည်း ရာထူးမှ ဖယ်ရှားခံရနိုင်သည်ဟူသော ကောလာဟလများနှင့် စစ်ရေးရှုံးနိမ့်မှုများကြားတွင် ၎င်းအား စစ်ဘက်ဦးဆောင်မှုနေရာ၌ အစားထိုးရန် ထောက်ခံမှုများ ရှိနေသည်ဟူသော သတင်းများလည်း ထွက်ပေါ်ခဲ့သည်။ သို့သော်လည်း ၂၀၂၄ ခုနှစ် ဧပြီလ ၃၀ ရက်နေ့တွင် မော်လမြိုင်ရှိ စစ်ဆေးရုံတွင် ဒဏ်ရာရစစ်သည်များကို သွားရောက်ကြည့်ရှုပြီး ဆုငွေများ ပေးအပ်နေသည့် ရုပ်သံသတင်းများ ထွက်ပေါ်လာခြင်းက မရေရာမှုများကို တစ်ခန်းရပ်စေခဲ့သည်။ ထို့ပြင် ၎င်းသည် ကရင်ပြည်နယ်နှင့် မွန်ပြည်နယ် ဝန်ကြီးချုပ်များနှင့် တွေ့ဆုံ၍ ထိုင်းနယ်စပ် တည်ငြိမ်ရေးကိစ္စများကို ဆွေးနွေးခဲ့သလို၊ အရှေ့တောင်တိုင်းစစ်ဌာနချုပ်ရှိ အရာရှိများနှင့် တွေ့ဆုံရာတွင်လည်း စစ်ရေးဆိုင်ရာ ကိစ္စရပ်များကိုသာ အဓိကထား ဆွေးနွေးခဲ့ကြောင်း သိရသည်။ ဤကဲ့သို့ လူမြင်ကွင်းသို့ ပြန်လည်ရောက်ရှိလာခြင်းက ပြင်းထန်သော ဝေဖန်ခန့်မှန်းချက်များ ထွက်ပေါ်နေသည့် ကာလအတွင်း အခြေအနေကို အတိုင်းအတာတစ်ခုအထိ ရှင်းလင်းသွားစေခဲ့သည်။

### တာဝန်ရာထူး အပြောင်းအလဲ 
၂၀၂၅ ခုနှစ် အောက်တိုဘာလအတွင်း ဒုတိယဗိုလ်ချုပ်မှူးကြီး စိုးဝင်းသည် ၎င်းတာဝန်ယူထားသည့် နိုင်ငံရေးနှင့် အုပ်ချုပ်ရေးဆိုင်ရာ တာဝန်များထဲက နိုင်ငံတော်အဆင့် ကော်မတီဆယ်ခုခန့်ရှိ ဥက္ကဋ္ဌနှင့် ဒုတိယဥက္ကဋ္ဌ ရာထူးများကို ဝန်ကြီးချုပ် ဦးညိုစောထံသို့ လွှဲပြောင်းပေးအပ်ခဲ့သည်။ 

၂၀၂၆ ခုနှစ်၊ မတ်လအတွင်း တပ်မတော်၏ ရာထူးတာဝန် ပြောင်းလဲမှုများအရ ဒုတိယဗိုလ်ချုပ်မှူးကြီး စိုးဝင်းသည် မိမိပူးတွဲတာဝန်ယူထားသော ကာကွယ်ရေးဦးစီးချုပ် (ကြည်း) ရာထူးကို ဗိုလ်ချုပ်ကြီး ရဲဝင်းဦးထံသို့ လွှဲပြောင်းပေးအပ်ခဲ့သည်။ ထိုသို့ လွှဲပြောင်းပြီးနောက် ဒုတိယဗိုလ်ချုပ်မှူးကြီး စိုးဝင်းသည် ဒုတိယတပ်မတော်ကာကွယ်ရေးဦးစီးချုပ် တာဝန်ကိုသာ ဆက်လက်ထမ်းဆောင်သည်။

၂၀၂၆ ခုနှစ်၊ မတ်လ (၃၀) ရက်နေ့၌ တပ်မတော်အကြီးအကဲများ ရာထူးတာဝန်လွှဲပြောင်းမှုအရ ဒုတိယတပ်မတော်ကာကွယ်ရေးဦးစီးချုပ်ရာထူးကို ညှိနှိုင်းကွပ်ကဲရေးမှူး (ကြည်း၊ ရေ၊ လေ) ဗိုလ်ချုပ်ကြီး ဇေယျကျော်ထင်၊ သရေစည်သူ ကျော်စွာလင်းထံ တာဝန်လွှဲပြောင်းခဲ့သည်။ 

## ရရှိခဲ့သော ဂုဏ်ထူးဆောင်ဘွဲ့တံဆိပ်များ 
ဒုတိယဗိုလ်ချုပ်မှူးကြီး သီရိပျံချီ စိုးဝင်း သည် (၀၄-၀၁-၂၀၂၁) လွတ်လပ်ရေးနေ့တွင် “သီရိပျံချီ ”ဘွဲ့မှ ပြည်ထောင်စုစည်သူသင်္ဂဟဘွဲ့  ဖြစ်သော “သရေစည်သူ”သင်္ဂဟဘွဲ့သို့ တိုးမြှင့်၍ “နိုင်ငံတော်သမ္မတရုံး၏ ၂၀၂၁ ခုနှစ်၊ ဇန်နဝါရီလ ၄ ရက် နေ့စွဲပါ အမိန့်ကြော်ငြာစာအမှတ်(၂/၂၀၂၁)” ဖြင့် ချီးမြှင့်ခံခဲ့ရသည်။

## ကိုးကား 
ကဏ္ဍ:သက်ရှိထင်ရှားပုဂ္ဂိုလ်များ
ကဏ္ဍ:၁၉၆၀ မွေးဖွားသူများ
ကဏ္ဍ:နိုင်ငံတော်စီမံအုပ်ချုပ်ရေးကောင်စီဝင်များ
ကဏ္ဍ:စစ်တက္ကသိုလ် ကျောင်းဆင်းများ